**Frângere**

*Ana Vacarasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi moare-n mine și ultima speranță,

mă înfășor încet în mantia durerii,

agonizează-n suflet un ultim dor de viață,

învăluit de-o ceață la marginea tăcerii.

Azi am pierdut la jocul de-a visarea,

am pariat pe tot și nu mai am nimic,

doar drumul ce măsoară depărtarea

prin care inima-mi plângând s-a rătăcit.

Și mă târăsc agale, în pas șovăitor,

doar umbra mea-i cu mine și tristă e și ea,

că astăzi nu mai duce în trupu-i niciun dor,

e doar o umbr-a umbrei care a fost cândva.

Se-aud glasuri în jur, și-un râs ce mă rănește

Când, nemilos, pătrunde direct la mine-n trup,

Cu-n sfredel diabolic prin mine răscolește

Și mușcă totu-n cale, c-o foame ca de lup.

Aș vrea să m-odihnesc la margine de drum,

Să stau să-mi cânte codrul de inimă rănită,

Dar noaptea e aproape și n-aș mai ști nicicum

Pe care cărăruie să mă mai las doinită.

Și îmi înăbuș plânsul mergând încet spre casă,

Gândind că azi și rugăciunea mi-e amară,

Iar Domnul șade-n cer și parcă nici nu-i pasă

Că-mi pierd credința-n oameni a nu știu câta oară.